ทิพยฯเจาะฐานกสิกรขายประกันผู้ค้าขาย
ทิพยฯ เดินหน้าเจาะฐานลูกค้ากสิกรไทย รับประกันเทรดเครดิต ยันก่อสร้างโซลาร์เซลล์
11 เม.ย. 2555

ทิพยฯ เดินหน้าเจาะฐานลูกค้ากสิกรไทย รับประกันเทรดเครดิต ยันก่อสร้างโซลาร์เซลล์
นายทนงศักดิ์ ศรีเรืองสุข รองกรรมการผู้จัดการใหญ่ บริษัท ทิพยประกันภัย เปิดเผยว่า บริษัทได้ร่วมเป็นพันธมิตรรายใหม่กับธนาคารกสิกรไทยเพื่อให้บริการกับลูกค้าของธนาคาร โดยบริษัทจะเน้นขายแบบประกันภัยสินเชื่อทางการค้าหรือเทรดเครดิต และแบบประกันความเสียหายระหว่างก่อสร้างในธุรกิจโซลาร์เซลล์ ซึ่งธนาคารมีลูกค้าอยู่เป็นจำนวนมาก และบริษัทก็มีความเชี่ยวชาญด้านนี้ รวมถึงการขายแบบประกันทุกประเภทอีกด้วย
นอกจากนี้ บริษัทยังคงขยายงานในโครงการขนาดใหญ่อย่างต่อเนื่อง โดยอยู่ระหว่างเจรจากับผู้รับเหมาโครงการรถไฟฟ้าสายแบริ่งสมุทรปราการ เพื่อเข้าไปรับงานประกันความเสียหายระหว่างก่อสร้าง และล่าสุดก็ร่วมกับพันธมิตรได้งานของการบินไทยมาอีกแห่ง โดยทิพยประกันภัยและกรุงเทพประกันภัย รับงานในสัดส่วนบริษัทละ 42.5% ส่วนอีก 15% เป็นของบริษัท เทเวศประกันภัย
ทั้งนี้ ยังได้ร่วมกับบริษัท ปตท. และบริษัท บัตรกรุงไทย เปิดตัวโครงการ “เดินทางอุ่นใจ...ไปกับ ปตท.” โดยลูกค้าจะได้รับความคุ้มครองประกันอุบัติเหตุส่วนบุคคลฟรี มูลค่า 1 แสนบาท ระยะเวลาคุ้มครอง 30 วัน สำหรับผู้ใช้บัตรเคทีซีชำระค่าน้ำมันตั้งแต่ 800 บาทขึ้นไป เพื่อต้อนรับเทศกาลสงกรานต์นี้